# Kriteriji vrednovanja za likovnu kulturu

**ELEMENTI VREDNOVANJA U NASTAVI LIKOVNE KULTURE**

Vrednovanje likovnog rada učenika odnosi se na evaluaciju povezivanja likovnih i kompozicijskih elemenata vještinom stvaranja i razumijevanja procesa u likovnu cjelinu- likovno djelo ili likovni doživljaj u 2D ili 3D prostoru. Vrednovanje se obavlja na kraju svakoga blok sata ( izuzev nastavnih tema koje se obrađuju 4 sata) zajedno s učenicima. Uz vrednovanje tuđih radova važno je i samovrednovanje, tj. vrednovanje vlastitog likovnog uratka pri čemu se potiče razvoj učenikove samokritičnosti.

Vrednuje se stupanj uspješnosti rješavanja likovnog problema vezanog uz likovni jezik koji se usvaja tijekom obrade određene nastavne teme.

Pri tome se koriste sljedeći **elementi vrednovanja:**

* **Riješenost likovnog problema** (usvajanje ključnih likovnih pojmova: likovni i kompozicijski elementi te različite likovne tehnike; uočavanje, istraživanje, spoznaja i vrednovanje ključnih pojmova u neposrednoj okolini, likovno umjetničkim djelima i u korelaciji sa različitim sadržajima drugih nastavnih predmeta)
* **Originalnost** (traženje više rješenja određenog likovnog problema, traženje likovnog rješenja koje je likovno drugačije u smislu originalnosti, učenikov osobni likovni izraz)
* **Estetska kvaliteta** ( osjećaj za sklad, harmoniju i ravnotežu)
* **Likovno-tehnička izvedba** (primjena likovne tehnike u dječjem radu)
* **Odnos prema radu** ( inicijativnost, samostalnost, pozitivan stav prema radu, redovito donošenje pribora, suradljivost, timski duh, tolerantnost, poštivanje školskih pravila, izvršavanje postavljenog zadatka)

Ocjene trebaju biti poticaj i povratna informacija o uspješnosti rješavanja likovnog problema pri čemu treba voditi računa o likovnim razvojnim fazama učenika od 5. do 8. razreda, kao i psihofizičkim mogućnostima djece određene dobi .

**KRITERIJI VREDNOVANJA I OCJENJIVANJA U NASTAVI LIKOVNE KULTURE**

*Uz osnovna područja - izražavanje crtežom, kolorističko i tonsko izražavanje, trodimenzionalno oblikovanje i grafičko izražavanje, vrednuje se i razumijevanje i vrednovanje osnovnih odnosa u umjetničkom djelu koji se provjeravaju tijekom uvodnog ili završnog dijela sata pri analizi umjetničkih djela ili uradaka samih učenika. Pri tome se vrednuje učenikovo aktivno sudjelovanje u izlaganju, interpretaciji novog gradiva, sudjelovanje u diskusiji i analizi likovnih radova te koristi li učenik naučene pojmove likovnog jezika koje smo usvajali na pojedinom nastavnom satu.*

**Odlična ocjena (5)** - izražavanje crtežom, kolorističko i tonsko izražavanje, trodimenzionalno oblikovanje i grafičko izražavanje

* Učenik je odlično realizirao /riješio problem u zadanoj likovnoj tehnici
* Kompoziciju je realizirao na zanimljiv, složen i originalan način, odlično je smjestio na papir/ u prostoru i prikazao je bogatu detaljima.
* Odlična estetska kvaliteta rada.
* Odličan način vladanja crtačkom/ slikarskom/grafičkom/kiparskom tehnikom.
* Odlična likovna kvaliteta i izvedba rada u zadanoj likovnoj tehnici.
* Iskoristio sve mogućnosti prikaza korištenja zadane likovne tehnike.

*Promatranje, analiza i vrednovanje umjetničkog dijela i učenikov odnos prema radu*

* Učenik pokazuje inicijativu u radu, samostalan je i aktivan u svim dijelovima sata.
* S lakoćom uočava i istražuje likovne probleme kako na reprodukcijama tako i na učeničkim radovima.
* Pronalazi osobna/originalna rješenja za realizaciju likovnog problema .
* Pronalazi poveznicu-korelaciju likovnih pojmova sa ključnim pojmovima iz drugih nastavnih predmeta.
* Dosljedan je u radu.
* Ima pozitivan stav prema učenju i predmetu
* Pokazuje interes za nastavni predmet i za sva područja likovnog izražavanja.
* Odgovoran i savjestan u odnosu prema radu i drugima i u obvezama donošenja pribora.
* Tolerantan i pomaže drugima u radu ako je to potrebno.
* Poštuje školska pravila.
* Samokritičan je i pravedan.
* Vlada svim likovnim tehnikama, uvijek zainteresiran, aktivan u radu, redovit u nošenju pribora i dovršavanju svih likovnih zadataka u za to predviđenom vremenskom roku.

**Vrlo dobra ocjena (4)** - izražavanje crtežom, kolorističko i tonsko izražavanje, trodimenzionalno oblikovanje i grafičko izražavanje

* Učenik je vrlo dobro realizirao/riješio likovni problem.
* Kompoziciju je realizirao vrlo dobro i na ne tako složen i zahtjevan način, vrlo dobro smjestio na papir/ u prostoru i prikazao je jednostavniju u detaljima.
* Vrlo dobra estetska kvaliteta rada.
* Vrlo dobar način vladanja crtačkom/slikarskom/kiparskom/grafičkom tehnikom.
* Vrlo dobra likovna kvaliteta lii izvedba rada u zadanoj likovnoj tehnici.
* Iskoristio neke mogućnosti prikaza korištenja zadane likovne tehnike.

*Promatranje, analiza i vrednovanje umjetničkog dijela i učenikov odnos prema radu*

* Učenik je uglavnom samoinicijativan u radu.
* Uglavnom samostalan i aktivan u uvodnom dijelu sata, samoj realizaciji i u analizi i vrednovanju radova.
* Vrlo dobro istražuje i uočava zadane likovne probleme kako na reprodukcijama tako i na učeničkim radovima.
* Uglavnom pronalazi osobna/originalna rješenja za realizaciju likovnog problema u svom radu.
* Vrlo dobro povezuje likovne ključne pojmove sa ključnim pojmovima iz drugih nastavnih predmeta.
* Uglavnom dosljedan u radu.
* Ima pozitivan stav prema učenju i predmetu.
* Uglavnom pokazuje interes za nastavni predmet i za sva područja likovnog izražavanja.
* U većem dijelu odgovoran i savjestan u odnosu prema radu i drugima i u obvezama donošenja pribora.
* Tolerantan je i pomaže drugima u radu ako je to potrebno.
* Poštuje školska pravila.
* Samokritičan je i pravedan.

**Dobra ocjena (3)**- izražavanje crtežom, kolorističko i tonsko izražavanje, trodimenzionalno oblikovanje i grafičko izražavanje

* Učenik je dobro realizirao/riješio likovni problem.
* Kompoziciju je realizirao djelomično dobro na najjednostavniji i najmanje zahtjevan način, djelomično dobro je smjestio na papir/ prostoru i prikazao je oskudnom i siromašnom detaljima.
* Djelomična / površna estetska kvaliteta rada.
* Djelomičan / površan način vladanja zadanom likovnom tehnikom.
* Djelomična kvaliteta ili izvedba rada u zadanoj likovnoj tehnici.
* Iskoristio samo jednu mogućnost prikaza korištenja zadane tehnike.

*Promatranje, analiza i vrednovanje umjetničkog dijela i učenikov odnos prema radu*

* Učenika/učenicu treba poticati na rad.
* Učenik/učenica je samo na poticaj aktivan/aktivna u uvodnom dijelu sata/ realizaciji /analizi i vrednovanju radova.
* Teško i površno istražuje i uočava zadane likovne probleme kako na reprodukcijama tako i na učeničkim radovima.
* Teško pronalazi osobna/originalna rješenja za realizaciju likovnog problema u svom radu.
* Slabo povezuje i pronalazi poveznicu između likovnih ključnih pojmova i ključnih pojmova iz drugih nastavnih predmeta.
* Nije ustrajan u radu.
* Ima negativan ili promjenjiv stav prema učenju i predmetu. Pokazuje promjenjiv interes za nastavni predmet kao i za većinu područja likovnog izražavanja.
* Ponekad neodgovoran i površan u odnosu prema radu i drugima te prema obvezama donošenja pribora.
* Ponekad ne poštuje školska pravila.

**Dovoljan (2)-** izražavanje crtežom, kolorističko i tonsko izražavanje, trodimenzionalno oblikovanje i grafičko izražavanje

* Učenik je riješio minimum zadanog likovnog problema.
* Učenik se slabo snalazi u rasporedu prostora, rijetko i slučajno prisutni traženi kompozicijski i likovni elementi u radu.
* Zadanom likovnom tehnikom vlada iznimno slabo, te estetska kvaliteta rada izostaje.
* Likovni radovi su jednostavni, bez detalja, često površni.
* Likovni problem zanemaren, a motiv nejasan.
* Učenik teško usvaja osnovne ključne pojmove. Potrebna pomoć.

*Razumijevanje i vrednovanje osnovnih odnosa u umjetničkom djelu i učenikov odnos prema radu*

* Učenika treba stalno poticati na rad.
* Teško uočava zadane likovne probleme kako na reprodukcijama tako i na učeničkim radovima.
* Teško pronalazi osobna i originalna rješenja za realizaciju likovnog problema u svom radu.
* Slabo povezuje likovne ključne pojmove i ključne pojmove iz drugih nastavnih predmeta.
* Pokazuje iznimno slab interes prema nastavnom predmetu.
* Neprimjerenim ponašanjem ometa druge učenike u radu ili ometa izvođenje nastave. Učenik rijetko donosi potreban pribor, ne predaje radove i ne izvršava zadatke.
* Često ne poštuje školska pravila.
* Ne pokazuje interes za predmet

**Nedovoljan (1) -**izražavanje crtežom, kolorističko i tonsko izražavanje, trodimenzionalno oblikovanje i grafičko izražavanje

* Učenik nije zadovoljio potrebni minimum.
* Učenik ne vlada zadanom likovnom tehnikom .
* Ne pokazuje interes niti uz dodatnu motivaciju učitelja i učenika.
* Nema pribor, a posuđeni ne želi koristiti.
* Ključne pojmove ne poznaje.
* Potrebna stalna pomoć u radu.

*Razumijevanje i vrednovanje osnovnih odnosa u umjetničkom djelu i učenikov odnos prema radu*

* Neprimjerenim ponašanjem ometa druge učenike u radu ili ometa izvođenje nastave, odbija pratiti nastavu i raditi zadatke.
* Učenik ne imenuje i ne prepoznaje likovne pojmove, nepravilno upotrebljava tehnike te ne sudjeluje ili ometa vrednovanje.
* Ne donosi potreban pribor, a posuđeni ne želi koristiti.
* Često ne predaje radove, uništava svoj ili tuđi rad te ne izvršava zadatke.
* Kontinuirano ne poštuje školska pravila.
* Ne pokazuje interes niti uz dodatnu motivaciju učitelja i učenika.
* Ključne pojmove ne poznaje.

Procjena uspješnosti učenika obuhvaća praćenje, vrednovanje i ocjenjivanje razvoja likovnog govora učenika , tj. uspješnosti likovnog izražavanja tijekom cijele školske godine prema postavljenim kriterijima vrednovanja.

U rubriku *Bilješke* unosimo nastavne teme vezane uz pojedinuocjenu tenajmanje jedanput tijekom svakog polugodišta opisno pratimo razvoj interesa, sposobnosti , samostalnosti i odnos prema radu za svakog učenika. Navedene bilješke pridonose formiranju konačne ocjene na kraju školske godine.

**Elementi vrednovanja opisnog praćenja:**

- znanja i sposobnosti učenika,

- interes i motivacija za nastavni predmet,

- odnos prema radu, učenicima i učitelju,

-njegovanje i odnos prema hrvatskoj/europskoj kulturno-povijesnoj i prirodnoj baštini

Zaključna ocjena iz nastavnog predmeta izraz je postignute razine učenikovih kompetencija u nastavnom predmetu i rezultat ukupnog procesa vrednovanja tijekom nastavne godine, a utemeljena je na učiteljevim bilješkama te ne treba biti aritmetička sredina svih ocjena po elementima vrednovanja.

**VREDNOVANJE UČENIKA S TEŠKOĆAMA U RAZVOJU**

Različite vrste teškoća zahtijevaju različite načine praćenja, provjeravanja, ispitivanja i ocjenjivanja. Opća pedagoška načela, odrednice i kriteriji vrednovanja učenika s teškoćama usmjereni su na ishode učenja i razvojne procese, a ne na sposobnosti odnosno teškoće uzrokovane poremećajem. Kod učenika s teškoćama treba vrednovati njegov odnos prema radu i postavljenim zadacima te odgojnim vrijednostima.

**Elementi vrednovanja:**

1. Praćenje postavljenih zadataka
2. Uvažavanje učenika i učitelja, praćenje pravila ponašanja na satu, donošenje pribora za rad
3. Odnos prema radu

Vrjednovanje rezultata odgoja i obrazovanja odvija se kao i kod ostalih

učenika u razredu:

* usmeno
* izradbom praktičnoga rada
* demonstriranjem određenih vještina

Kriteriji vrednovanja u nastavi likovne kulture služe na uvid učiteljima, stručnoj službi škole, roditeljima, učenicima i savjetnici likovne kulture te su doneseni odlukom članova vijeća i potvrđeni od voditelja ŽSV- a Zagrebačke županije, prof. Slaven Jurić